
Text rozhodnutia
Súd: Krajský súd Bratislava Spisová značka: 9Co/38/2016 Identifikačné číslo súdneho spisu: 1414203680 Dátum vydania rozhodnutia: 16. 11. 2017 Meno a priezvisko sudcu, VSÚ: JUDr. Magdaléna Floreková ECLI: ECLI:SK:KSBA:2017:1414203680.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Magdalény Florekovej a členov senátu JUDr. Romana Huszára a JUDr. Zuzany Posluchovej v právnej veci žalobkyne: Y.. Y. W., H., N. : XX XXX XXX, X., Y. B.. X, zastúpená ADVOKA, s.r.o. Bratislava, Komárnická 36, proti žalovanému: Y. Y., B.. XX. XX. XXXX, X. X., X. XXXX/XX, o zaplatenie 996,48 € s príslušenstvom, na odvolanie žalobkyne aj žalovaného proti rozsudku Okresného súdu Bratislava IV zo dňa 21. 10. 2015 č.k. 11C/55/2014 - 81, takto r o z h o d o l : Odvolací súd napadnutý rozsudok súdu prvej inštancie p o t v r d z u j e. Žiadna zo strán sporu n e m á právo na náhradu trov odvolacieho konania. o d ô v o d n e n i e : 1/ Uvedeným rozsudkom súd prvej inštancie uložil žalovanému povinnosť zaplatiť žalobkyni sumu 383,45 € s úrokom z omeškania vo výške 5,475 % ročne zo sumy 383,45 € od 5. 11. 2013 do zaplatenia, do 3 dní od právoplatnosti rozsudku, titulom nezaplatenej odmeny za poskytnuté právne služby. Vo zvyšku ( žalobkyňa uplatňovala zaplatenie celkom istiny 996,48 € s príslušenstvom ) žalobu žalobkyne zamietol. Zároveň si vyhradil rozhodnúť o trovách konania do 30 dní od právoplatnosti rozhodnutia vo veci samej ( § 151 ods. 3 O.s.p. ). Na základe vykonaného dokazovania súd zistil, že žalobkyňa a žalovaný sa dňa 13.09.2013 stretli v priestoroch advokátskej kancelárie žalobkyne za účelom prevzatia právneho zastúpenia žalobkyňou vo veci usporiadania spoluvlastníckych vzťahov k predmetným nehnuteľnostiam ( rodinný dom a pozemky prináležiace k nemu ) medzi žalovaným a jeho bratom, resp. synovcom. Tieto nehnuteľnosti boli predmetom dedičského konania po matke a otcovi žalovaného, resp. boli predmetom darovacej zmluvy uzavretej medzi otcom žalovaného a bratom žalovaného. Žalovaný nebol spokojný s tým, že po rodičoch zdedil a stal sa spoluvlastníkom predmetných nehnuteľností len v rozsahu 1-iny, chcel tento svoj spoluvlastnícky podiel zväčšiť, a rovnako nebol spokojný s tým, že jeho synovec užíva predmetné nehnuteľnosti v plnom rozsahu bez toho, aby žalovanému ako spoluvlastníkovi týchto nehnuteľností za toto užívanie platil. Medzi žalobkyňou a žalovaným sa konali prinajmenšom štyri stretnutia, pričom na prvom úvodnom stretnutí dňa 13.09.2013 bolo podpísané plnomocenstvo udelené žalobkyni. Druhé rokovanie prebehlo dňa 17.09.2013, z tohto rokovania existuje záznam z pracovnej porady advokáta s klientom a jeho predmetom bolo kompletizovanie dokladov o nárokoch žalovaného voči jeho synovcovi vo vzťahu k predmetným nehnuteľnostiam a odsúhlasenie znenia predžalobnej výzvy adresovanej synovcovi žalovaného. Je nesporné, že žalovaný záznam z pracovnej porady a predžalobnú výzvu podpísal, takže sa tieto diali s jeho plným vedomím. Žalovaný žalobkyni poskytol údaje potrebné na vypracovanie predžalobnej výzvy a zaslal jej znalecký posudok na stanovenie hodnoty predmetných nehnuteľností. Súd má tiež zo zhodných tvrdení účastníkov za preukázané, že predmetom týchto rokovaní bolo jednak riešenie spoluvlastníckych vzťahov k predmetným nehnuteľnostiam ( žalovaným spomínané vydedenie a darovanie ), jednak vymáhanie dlžného „nájomného“ od synovca žalovaného. Takisto má súd za preukázané, že najneskôr na druhom stretnutí žalobkyňa so žalovaným riešila odmenu za poskytnuté právne služby, pričom žalovaný bol oboznámený so sumou 800,- € + DPH. Žalobkyňa zaslala žalovanému elektronicky návrh zmluvy o poskytnutí právnych služieb, keďže však žalovaný s jej znením nesúhlasil, návrh zmluvy nepodpísal; nikdy tak nedošlo k uzavretiu písomnej zmluvy o poskytnutí právnych služieb. Žalovaný na posledné dohodnuté stretnutie dňa 16.10.2013 neprišiel a žalobkyni telefonicky oznámil, že si predmetnú záležitosť bude riešiť inak a že žalobkyňa vo veci už nemá ďalej konať. Keďže však plnomocenstvo žalobkyni neodvolal, vypovedala žalobkyňa plnomocenstvo písomne listom zo dňa 21.10.2013. Dňa 22.10.2013 žalovanému zaslala podrobnú špecifikáciu odmeny, faktúru č. 62/2013 a faktúru č. 63/2013; žalovaný fakturovanú odmenu neuhradil. 2/ V rámci právneho posúdenia sa súd prvej inštancie v rozhodnutí musel vysporiadať najprv s námietkou žalovaného, že právny úkon - zmluva medzi žalobkyňou a žalovaným o poskytovaní právnych služieb - je pre nedodržanie písomnej formy a pre neurčitosť neplatný, resp. že k žiadnemu uzavretiu zmluvy o poskytovaní právnych služieb nedošlo, preto žalobkyni odmena nepatrí. Súd prvej inštancie v tejto súvislosti uviedol, že žiadne ustanovenie zákona ani iného právneho predpisuje neprikazuje v spotrebiteľských vzťahoch všeobecne a v spotrebiteľských vzťahoch medzi advokátom a spotrebiteľom konkrétne dodržiavanie písomnej formy. Keďže v súkromnoprávnych vzťahoch platí zásada bezformálnosti, zmluva o poskytovaní právnych služieb medzi advokátom a spotrebiteľom môže byť uzatvorená aj ústne. V predmetnej veci mal preto za preukázané, že medzi žalovaným a žalobkyňou došlo k ústnemu ( príp. konkludentnému ) uzavretiu dohody o poskytovaní právnych služieb. Žalovaný sa obrátil na žalobkyňu so žiadosťou o poskytnutie právnych služieb, za týmto účelom jej poskytol informácie a podklady, udelil žalobkyni plnomocenstvo, opakovane so žalobkyňou rokoval a radil sa, jednal s ňou o odmene za poskytnutie právnych služieb a v neposlednom rade nárok žalobkyne na zaplatenie odmeny v určitej výške aj uznal ( či už pred súdnym konaním v rámci e-mailovej komunikácie, alebo aj v rámci súdneho konania na súdnom pojednávaní ). To všetko je dôkazom toho, že medzi žalobkyňou a žalovaným došlo k ústnemu ( príp. konkludentnému ) uzatvoreniu zmluvy o poskytovaní právnych služieb. Z podpísaného plnomocenstva pritom nepochybne vyplýva, čo malo byť predmetom poskytovaných právnych služieb, takže ani žalovaného tvrdenie o neurčitosti právneho úkonu neobstojí. Súd preto vyhodnotil argumentáciu žalovaného v tejto časti za účelovú s cieľom zbaviť sa povinnosti zaplatiť žalobkyni odmenu za poskytnuté právne služby. 3/ Ďalšou námietkou žalovaného, s ktorou sa musel súd vysporiadať, bolo tvrdenie, že žalobkyňa v zmysle § 18 ods. 4 zákona o advokácii žalovaného vopred neinformovala o výške odmeny za úkony právnej služby, preto jej odmena za tieto úkony neprináleží. V tejto súvislosti súd poukazuje na výpoveď žalovaného, ako aj na oznámenie Slovenskej advokátskej komory o odložení veci zo dňa 21.05.2014, z ktorých nepochybne vyplýva, že žalobkyňa najneskôr na druhom rokovaní uviedla žalovanému výšku odmeny paušálnou sumou vo výške 800,- € + DPH. Fakt, že žalovaný s návrhom žalobkyne nesúhlasil a následne návrh zmluvy o poskytovaní právnych služieb nepodpísal, no súčasne ( prinajmenšom konkludentne ) súhlasil s tým, aby žalobkyňa ďalej vo veci ako advokátka konala a právne služby poskytovala, nemôže ísť na ťarchu žalobkyne. Súd prvej inštancie navyše v tejto časti vyhodnotil obranu žalovaného ako nedôveryhodnú : žalovaný sám najskôr žalobkyni uviedol, že jej fakturovanú sumu zaplatí, a až následne v priebehu sporu začal tvrdiť, že výška odmeny mu nebola vopred oznámená. Žalovaný tiež žalobkyni okrem iného aj za účelom výpočtu odmeny zaslal znalecký posudok na stanovenie hodnoty predmetných nehnuteľností. Bez povšimnutia nenechal súd ani to, že Slovenská advokátska komora v rámci šetrenia sťažnosti porušenie povinností na strane žalobkyne nezistila. 4/ Po vysporiadaní sa s námietkami žalovaného smerujúcimi k základu nároku žalobkyne na zaplatenie odmeny za poskytnuté právne služby pristúpil súd prvej inštancie k právnemu posúdeniu samotnej výšky odmeny uplatnenej žalobkyňou v žalobnom návrhu. Vychádzal z toho, že medzi žalobkyňou a žalovaným nedošlo ku konečnej dohode o výške odmeny, preto žalobkyni patrí tarifná odmena. Fakt, že medzi žalobkyňou a žalovaným nedošlo ku konečnej dohode o výške odmeny, nebol medzi stranami sporu sporný. Súd prvej inštancie tak musel vychádzať zo zákonnej úpravy tarifnej odmeny, a nie z dohody medzi účastníkmi ( § 24 ods. 3 zákona o advokácii a § 1 ods. 2 Vyhlášky ). Uvedené je rovnako v súlade s právnym názorom vysloveným v uznesení Najvyššieho súdu Slovenskej republiky sp. zn. 3 M Cdo 8/2011 zo dňa 09.05.2012, na ktorý vo svojom vyjadrení poukazovala žalobkyňa. Ako vyplýva z podpísaného plnomocenstva, ako aj z faktúr vystavených žalobkyňou ( resp. špecifikácie odmeny priloženej k faktúram ), žalobkyňa vyfakturovala žalovanému spolu šesť úkonov právnej služby v štyroch právnych veciach : a), b) Vo veci dedičstva po otcovi žalovaného a vo veci dedičstva po matke žalovaného si žalobkyňa voči žalovanému uplatnila v oboch prípadoch nárok na zaplatenie tarifnej odmeny za jeden úkon právnej služby spočívajúci v prevzatí a príprave zastúpenia vrátane prvej porady s klientom. Súdu prvej inštancie však nebolo zrejmé, o čo žalobkyňa svoj nárok opierala; žalobkyňa totiž žiadnym spôsobom nepreukázala, že v týchto právnych veciach skutočne aj niečo vykonala. Žalobkyňu pritom ako iniciátora súdneho sporu ťažila nielen povinnosť tvrdenia rozhodujúcich skutočností, ale rovnako aj povinnosť tieto svoje tvrdenia preukázať dôkazmi, pričom podľa názoru súdu žalobkyňa dôkazné bremeno v tejto časti neuniesla. Plnomocenstvo ( ktoré jediné obsahuje vymedzenie štyroch právnych vecí ) bolo vytvorené a podpísané na prvom úvodnom rokovaní s klientom, teda v čase, keď žalobkyňa ešte žiadnu činnosť nevykonala, plnomocenstvo samotné preto ako dôkaz neobstojí. Z výsluchu oboch účastníkov pritom vyplýva, že žalovaný žalobkyni v tejto veci neodovzdal žiadne listiny, ktoré by bolo potrebné študovať, žalobkyňa nikdy neprevzala právne zastúpenie v dedičských konaniach ( pričom jedno dedičské konanie bolo dokonca právoplatne skončené ) a predmetom rokovaní s klientom bolo len všeobecné informovanie klienta o zákonnej úprave dedičského konania. Z vykonaného dokazovania je ďalej zrejmé, že žalovaný ako predmet sporu, ktorý chcel riešiť právnou cestou, pociťoval nevysporiadané spoluvlastnícke vzťahy k predmetným nehnuteľnostiam, resp. užívanie týchto nehnuteľností synovcom žalovaného nad rámec spoluvlastníckeho podielu brata žalovaného. Dedičské konania, ktoré pre žalovaného neuspokojivému stavu predchádzali, tak predstavovali čiastkovú, predbežnú otázku vo vzťahu k hlavnému sporu, podľa názoru prvoinštančného súdu preto nemali byť vedené ako samostatné veci a prípadná činnosť vykonaná v ich súvislosti nemala byť fakturovaná ako samostatný úkon právnej služby, za ktorý by žalobkyni náležala tarifná odmena, ale mala byť zahrnutá v tarifnej odmene za úkony právnej služby poskytnuté v súvislosti s hlavným sporom. Keďže však žalobkyňa v tejto časti neuniesla dôkazné bremeno, súd prvej inštancie jej žalobnému návrhu v tejto časti nevyhovel a žalobný návrh zamietol. c) Vo veci usporiadania spoluvlastníckych vzťahov k predmetným nehnuteľnostiam si žalobkyňa voči žalovanému uplatnila nárok na zaplatenie tarifnej odmeny za jeden úkon právnej služby spočívajúci v prevzatí a príprave zastúpenia vrátane prvej porady s klientom. Súd prvej inštancie nepovažoval poskytnutie tohto úkonu právnej služby za sporné medzi účastníkmi konania, keďže samotný žalovaný vo svojej výpovedi uviedol, že so žalobkyňou na spoločných rokovaniach riešil svoju nespokojnosť s veľkosťou spoluvlastníckeho podielu, vydedenie zo strany otca, resp. darovanie spoluvlastníckeho podielu na nehnuteľnostiach bratovi žalovaného a spôsob, ako jeho spoluvlastnícky podiel navýšiť. Pri určení tarifnej hodnoty vychádzala žalobkyňa z hodnoty spoluvlastníckeho podielu na predmetných nehnuteľnostiach patriaceho žalovanému, teda zo sumy 25.500,- € (ako 1/4 zo sumy 102.000,- €, čo je hodnota nehnuteľností stanovená znaleckým posudkom č. 44/2011). Základná sadzba tarifnej odmeny potom predstavovala sumu vo výške 419,94 €. K uvedenému súd prvej inštancie uviedol, že z hodnoty spoluvlastníckeho podielu žalovaného by bolo možné vychádzať len v dvoch prípadoch: vo veci zrušenia a vyporiadania podielového spoluvlastníctva v zmysle § 10 ods. 5 Vyhlášky alebo v prípade poskytnutia právnej služby týkajúcej sa predmetného spoluvlastníckeho podielu v zmysle § 10 ods. 2 Vyhlášky. Podľa názoru súdu však nebol naplnený ani jeden prípad. Žalobkyňa nikdy netvrdila, že žalovaný sa na ňu obrátil vo veci zrušenia a vysporiadania podielového spoluvlastníctva medzi ním a bratom, pričom toto nevyplýva ani z listinných dôkazov, aplikácia § 10 ods. 5 Vyhlášky preto neprichádza do úvahy. Rovnako však nebolo možné aplikovať § 10 ods. 2 Vyhlášky. Právna služba poskytnutá žalobkyňou sa totiž netýkala spoluvlastníckeho podielu žalovaného, ktorý vôbec nebol sporný a žalovaný s ním ani nijakým spôsobom nemal nakladať. Naopak, poskytnutá právna služba sa mala týkať možnosti zväčšenia spoluvlastníckeho podielu žalovaného, príp. možnosti zvrátiť účinky darovacej zmluvy či vydedenia zo strany otca žalovaného, teda vecí, ktorých hodnotu nie je možné určiť a vyjadriť v peniazoch, resp. ju je možné zistiť len s nepomernými ťažkosťami. Základná sadzba tarifnej odmeny za prevzatie a prípravu zastúpenia vrátane prvej porady s klientom preto mala byť v zmysle § 11 ods. 1 písm. a) Vyhlášky určená ako jedna trinástina výpočtového základu. Výpočtový základ v roku 2013 činil sumu vo výške 781,- €, jedna trinástina potom sumu vo výške 60,07 €. Okrem toho žalobkyni patrí ešte tzv. paušálna náhrada výdavkov (§ 16 ods. 3 Vyhlášky), ktorá v roku 2013 predstavovala sumu vo výške 7,81 €, a daň z pridanej hodnoty (§ 18 ods. 3 Vyhlášky). Žalobkyni tak za tento úkon právnej služby prislúchala tarifná odmena vo výške 81,46 € ( základná sadzba tarifnej odmeny vo výške 60,07 € + paušálna náhrada vo výške 7,81 € + 20 % DPH ). Vo zvyšku súd žalobný návrh žalobkyne v tejto časti zamietol. d) Vo veci uplatňovania pohľadávky z bezdôvodného obohatenia voči dlžníkovi žalovaného si žalobkyňa uplatnila tarifnú odmenu za tri úkony právnej služby: prevzatie a príprava právneho zastúpenia vrátane prvej porady s klientom, ďalšia porada s klientom a písomné podanie protistrane. Uskutočnenie týchto troch úkonov právnej služby mal súd prvej inštancie za preukázané, keďže ku všetkým trom existoval listinný doklad ( plnomocenstvo, záznam o porade s klientom a predžalobná výzva dlžníkovi žalovaného ) a vykonanie týchto úkonov nespochybňoval ani žalovaný. K argumentácii žalovaného, že predžalobná výzva nebola dlžníkovi žalovaného vôbec zasielaná, súd prvej inštancie uviedol, že toto nebolo pre vznik nároku na tarifnú odmenu podstatné. Podstatné je, že žalobkyňa pripravila toto písomné podanie protistrane na pokyn žalovaného, žalovaný sa s uvedeným podaním oboznámil a mal možnosť s ním nakladať ( čo potvrdzuje fakt, že žalovaný túto predžalobnú výzvu podpísal ). Či k zaslaniu predžalobnej výzvy adresátovi nedošlo z dôvodu pokynu klienta, alebo z dôvodu, že poskytovanie právnych služieb bolo predčasne ukončené, nie je významné. Keďže v zázname z pracovnej porady nebola uvedená dĺžka tejto porady, vychádzal súd prvej inštancie z toho, že trvala kratšie ako jednu hodinu, pretože žalobkyňa nepreukázala opak. Pri stanovení tarifnej odmeny žalobkyňa vychádzala z výšky pohľadávky (2.070,- €), čo je podľa názoru súdu prvej inštancie v súlade s § 10 ods. 1 Vyhlášky. Žalobkyňa rovnako správne stanovila základnú sadzbu tarifnej odmeny vo výške 91,29 €. Žalobkyňa však nesprávne stanovila tarifnú odmenu za úkon právnej služby ďalšia porada s klientom kratšia ako jedna hodina, keďže v zmysle § 13a ods. 2 písm. d) Vyhlášky za tento úkon právnej služby patrí jedna polovica základnej sadzby tarifnej odmeny (45,65 €), a nie dve tretiny základnej sadzby tarifnej odmeny (60,86 €). Žalobkyňa pri výpočte pravdepodobne postupovala podľa § 14 ods. 2 psím a) Vyhlášky v znení účinnom do 31.06.2013, ktorý však v čase vykonania právneho úkonu už nebol účinný. Súd prvej inštancie tak priznal žalobkyni nárok na tarifnú odmenu za tri úkony právnej služby vo výške : 1. prevzatie a príprava zastúpenia vrátane prvej porady s klientom (základná sadzba tarifnej odmeny vo výške 91,29 € + paušálna náhrada vo výške 7,81 € + 20 % DPH), 2. ďalšia porada s klientom kratšia ako jedna hodina (základná sadzba tarifnej odmeny vo výške 45,65 € + paušálna náhrada vo výške 7,81 € + 20 % DPH), 3. písomné podanie protistrane (základná sadzba tarifnej odmeny vo výške 91,29 € + paušálna náhrada vo výške 7,81 € + 20 % DPH); spolu tak priznal žalobkyni tarifnú odmenu vo výške 301,99 € a vo zvyšku žalobný návrh žalobkyne v tejto časti zamietol. 5/ Celkom tak súd prvej inštancie priznal žalobkyni nárok na tarifnú odmenu vo výške 383,45 € (81,46 € + 301,99 €) a vo zvyšku žalobný návrh žalobkyne ako neodôvodnený zamietol. Pokiaľ ide o úroky z omeškania, žalobkyňa si žalobným návrhom uplatnila úrok z omeškania vo výške 5,475 % ročne od 21.10.2013. Žiadnym spôsobom však nevysvetlila ( a ani nepreukázala ), prečo požaduje úrok z omeškania už od 21.10.2013. Vo faktúre č. 62/2013 vystavenej sa sumu 420,- € s DPH je dátum splatnosti stanovený na 30.10.2013, vo faktúre č. 63/2013 vystavenej na sumu 576,48 € s DPH je dátum splatnosti stanovený na 04.11.2013. Keďže z prvej faktúry č. 62/2013 nie je zrejmé, ako žalobkyňa dospela k uvedenej sume, ani na aké úkony právnej služby sa táto odmena má vzťahovať (podrobná špecifikácia bola priložená až k faktúre č. 63/2013), považoval súd prvej inštancie túto výzvu na zaplatenie dlhu za neurčitú a preto k nej neprihliadal. Pri rozhodovaní o úroku z omeškania vychádzal z dátumu splatnosti uvedeného vo faktúre č. 63/2013 (§ 563 v kombinácii s § 517 Občianskeho zákonníka), a žalobkyni priznal úrok z omeškania od 05.11.2013 do zaplatenia. Základná úroková sadzba Európskej centrálnej banky k prvému dňu omeškania činila 0,50 %, žalobkyňa tak mala nárok na úrok z omeškania vo výške 5,5 % ročne (§ 3 nariadenia vlády Slovenskej republiky č. 87/1995 Z. z.). Keďže si však žalobkyňa uplatnila úrok z omeškania vo výške 5,475 % ročne, priznal jej úrok z omeškania v tejto výške, pretože nemohol prekročiť jej návrh. Po právnej stránke oprel svoje rozhodnutie o ust. § 18 ods. 4, § 24 ods. 1, ods. 2, ods. 3 zákona o advokácii, ďalej § 1 ods. 2, § 9 ods. 1, § 10 ods. 2, ods. 5, § 11 ods. 1 písm.a/, § 13a ods. 1 písm.a/, b/, c/, § 13 ods. 2 písm. d/, § 16 ods. 3, § 18 ods. 3 vyhl. č. 655/2004 Z.z., § 563, § 517 ods. 1, ods. 2 Obč. zák. a § 3 nar. vlády SR č. 87/1995 Z.z. 6/ Uvedený rozsudok napadli v zákonom stanovenej lehote odvolaním ako žalobkyňa, tak i žalovaný. Žalobkyňa odvolaním napádala výrok, ktorým súd prvej inštancie jej žalobu zamietol. Poukazovala na to, že žalovaný bol opakovane v bratislavskej kancelárii žalobkyne, že medzi žalobkyňou a žalovaným bola platne uzavretá zmluva o poskytnutí právnych služieb ( ktorá nebola uzavretá v písomnej forme ) a že žalovaný splnomocnil advokátku, aby mu poskytla právne služby a) vo veci dedičstva po jeho otcovi Y.B. Y., b) vo veci dedičstva po jeho matke L. Y., c) vo veci usporiadania spoluvlastníckych a užívacích pomerov k nehnuteľnosti ad) vo veci uplatňovania jeho nárokov na vydanie bezdôvodného obohatenia z titulu nadužívania nehnuteľnosti zo strany jeho synovca T. Y.. Advokátke bolo dňa 13. 9. 2013 udelené písomné plnomocenstvo vo vymedzených štyroch oblastiach, kedy žalovaný žiadal, aby preštudovala problémy, našla a zvolila formy i metódy ako pre neho dosiahnuť priaznivejší výsledok - prerozdelenie vlastníckych podielov k spornej nehnuteľnosti, t.j. získanie väčšieho podielu resp. finančného plnenia ( i prípadnej kompenzácie ). To si vyžadovalo objasnenie dedičských konaní po rodičoch žalovaného, kde žalovaný nebol orientovaný. Žalovaný sa cítil ukrivdený, obídený v majetku, navyše neužíval reálne ani ním evidenčne vlastnený spoluvlastnícky podiel, keď s ním v plnom rozsahu disponoval syn brata žalovaného. Preto bolo dôvodné preskúmať, ako prebiehali ( prebiehajú ) dedičské konania po otcovi a matke žalovaného, čo žalovaný od žalobkyne aj žiadal. Rovnako bolo dôvodné riešiť otázku, ako pre žalovaného dosiahnuť ním požadovaný majetok, a to usporiadaním spoluvlastníckych vzťahov ( t.j. získaním väčšieho podielu, resp. získaním finančnej protihodnoty ). Nakoľko bol žalovaný nespokojný s tým, že z vlastníctva veci nemá úžitok, bolo dôvodné riešiť aj jeho nároky voči synovcovi T.. Y., ktorý reálne užíval nehnuteľnosť - a to aj spoluvlastnícky podiel žalovaného, čo žalovaný od žalobkyne rovnako žiadal. V záujme žalovaného bolo vykonaných 6 úkonov právnej služby, a to v spomínaných 4 kolaterálnych právnych veciach. Bez náležitého plnomocenstva by advokátka nebola oprávnená riešiť tieto 4 právne problémy. Nemala by možnosť oboznámiť sa s faktami, ktoré by boli v záujme klienta a veci. V praxi to znamená, že ak sa žalobkyňa chcela oboznámiť v záujme klienta s dedičskými spismi ( dedičskými konaniami ) po rodičoch žalovaného, tak bez predloženia plnomocenstva by jej notár resp. súd neposkytol potrebné informácie. K tomu žalobkyňa pripojila e-mailovú korešpondenciu medzi ňou ( v tom čase pod priezviskom K. ) a Okresným súdom Bratislava II v oboch dedičských veciach po rodičoch žalovaného. Nakoľko sa však žalovaný rozhodol ďalej veci riešiť samostatne - ďalšie úkony ( mimo prevzatia a prípravy zastúpenia vrátane prvej porady s klientom sa v dedičskej veci po otcovi a v dedičskej veci po matke žalovaného ) nerealizovali a neboli advokátkou ani účtované. Predmetnú e-mailovú správu žalobkyňa prikladá len pre objasnenie širších súvislostí, nie ako dôkaz, o ktorý by žalobkyňa opierala svoj nárok. 7/ Žalobkyňa vytýkala súdu prvej inštancie, že pri svojom rozhodovaní spochybnil ( neuznal ) ako honorovateľnú prácu advokáta úkon, ktorý vyhl. č. 655/2004 Z.z. definuje jednoznačne. Prevzatie a prípravu kauzy vrátane prvej porady s klientom - čo do nároku advokáta na zaplatenie tejto práce - žiadny právny predpis v SR nepodmieňuje nasledovaním ďalšieho úkonu právnej služby, ani tento úkon právnej služby nediskvalifikuje tým, že je predpokladom či východiskom pre riešenie iného právneho problému. Je nesprávne, aby súd prvý kontakt s klientom, prvú poradu s ním, oboznámenie sa s názormi a predstavami klienta, redukoval na nehonorovateľný podpis splnomocnenia. Súd prvej inštancie nesprávne tri samostatne riešené právne okruhy : a), b) c) spojil do jedinej „činnosti“ a realizované úkony právnej služby „honoroval“ len jedným úkonom vo výške 1/13-iny výpočtového základu, keď dospel k záveru, že poskytnutá právna služba sa týka veci, ktorej hodnotu nie je možné vyjadriť v peniazoch. Žalobkyňa trvala na tom, že vykonala tri právne úkony : prevzatie a príprava zastúpenia vrátane prvej porady s klientom vo všetkých troch právnych okruhoch pod a), b), c), pričom v kauze a), b) žalobkyňa správne účtovala úkony 1/13-inou výpočtového základu, keď sa úkony týkali dedičských vecí. V kauze c), v ktorej išlo žalovanému o získanie hodnoty vo vzťahu k nehnuteľnosti ( či už spoluvlastníckeho podielu alebo finančného plnenia ) bol úkon správne počítaný z hodnoty nehnuteľnosti, podľa znaleckého posudku predloženého žalovaným. V prípade právneho problému riešeného pod d) súd prvej inštancie priznal žalobkyni odmenu za tri uplatnené úkony právnej služby a správne vypočítal odmenu advokátky. Chybou matematického výpočtu žalobkyne ( na ktorú upozornil súd prvej inštancie v odôvodnení svojho rozsudku ) došlo k nesprávnemu hodnoteniu úkonu „ďalšia porada s klientom“, kde správne malo ísť pri tomto úkone namiesto čiastky 60,86 € o čiastku 45,65 €. Prvoinštančný súd dezinterpretoval skutkový i právny stav veci, keď mylne dôvodil a tým dospel k nesprávnemu záveru o nárokoch žalobkyne. V skutočnosti išlo o štyri samostatné právne problémy, ktoré chcel žalovaný riešiť. Posledný - uvádzaný pod d) - spochybnený nebol. Prvé tri - označené pod a), b), c) - sú síce medzi sebou myšlienkovo súvisiace, ale vo svojej právne-kazuistickej podstate samostatné : v prípade a), b) išlo o objasnenie nárokov žalovaného ( ich správnosti, úplnosti, revidovateľnosti ) titulom dedenia po jeho otcovi a matke; v prípade c) išlo žalovanému o získanie viac, než čo zdedil, aby sa dostal k reálnej hodnote, nakoľko papierovo bol síce spoluvlastníkom nehnuteľnosti, ale faktický prínos z toho nemal, s čím nebol spokojný. Žalobkyňa v odvolaní namietala, že súd prvej inštancie dospel na základe vykonaných dôkazov k nesprávnym skutkovým zisteniam. Súd ignoroval skutočnosti, ktoré z vykonaných dôkazov vyplynuli. Rovnako tak podľa žalobkyne rozhodnutiu súdu prvej inštancie chýba úplné právne posúdenie prípadu, resp. vychádza z nesprávneho právneho posúdenia veci. Žalobkyňa navrhovala, aby odvolací súd v ňou napadnutej časti rozsudok súdu prvej inštancie zmenil a vec mu vrátil na ďalšie konanie, prípadne, aby sám rozsudok súdu prvej inštancie v napadnutej časti zmenil tak, že žalobe žalobkyne vyhovie v celom rozsahu a priznal jej tiež náhradu trov prvoinštančného ako i odvolacieho konania. 8/ Žalovaný napadol rozsudok súdu prvej inštancie zjavne v jeho vyhovujúcom výroku. Uviedol, že z odôvodnenia rozsudku plynie, že súd prvej inštancie svoje rozhodnutie oprel o nevyvrátiteľnú fikciu uzavretia dohody o právnej pomoci medzi žalobkyňou a žalovaným v rozsahu tarifnej odmeny už samotným podpisom splnomocnenia podľa § 24 ods. 1 až ods. 3 zák. č. 586/2003 Z.z. pre advokáta tak, ako ju predpokladá žalobkyňou citovaný rozsudok NS SR sp. zn. 3MCdo/8/2011. Tiež ustálil, že právne služby boli v rozsahu tvrdenom žalobkyňou skutočne poskytnuté, a aj pre prípad, že by neboli poskytnuté, vyslovuje názor, že žalobkyni patrí aj v takomto prípade odmena, i keď v rozsahu menšom, ako žiada ( tarifná odmena ). S námietkou žalovaného ohľadom striktnej aplikácie § 18 ods. 4 zák. č. 586/2003 Z.z. sy súd prvej inštancie vysporiadal tak, že prihliadol na : - Vyjadrenie žalovaného v konaní pred SAK, z ktorého „nepochybne vyplýva, že žalobkyňa najneskôr na druhom stretnutí žalobkyne a žalovaného uviedla žalovanému výšku odmeny paušálnou sumou 800 € + DPH; - Údajný fakt, že „žalovaný s návrhom žalobkyne nesúhlasil a následne návrh zmluvy o poskytovaní právnych služieb nepodpísal, no súčasne ( prinajmenšom konkludentne ) súhlasil s tým, aby žalobkyňa ďalej vo veci ako advokátka konala a právne služby poskytovala, nemôže ísť k tiaži žalobkyne“; - Údajnú nedôveryhodnosť obrany žalovaného, ktorý „najprv uviedol, že jej fakturovanú sumu zaplatí a až následne v priebehu sporu začal tvrdiť, že výška odmeny mu nebola oznámená“; - Údajný fakt, že „žalovaný tiež žalobkyni ... za účelom výpočtu odmeny zaslal znalecký posudok na stanovenie hodnoty predmetných nehnuteľností“; - Fakt, že „SAK...porušenie povinností na strane žalobkyne nezistila.“ 9/ Podľa názoru žalovaného žalobkyňa ale aj súd prvej inštancie konali spôsobom, ktorý primäl zákonodarcu, aby s účinnosťou od 1. 9. 2009 zaviedol zvýšenú ochranu spotrebiteľov prijatím ustanovenia § 18 ods. 4 zák. č. 586/2003 Z.z. , ktorí sa stávali obeťami pochybných obchodných praktík niektorých advokátov a ktoré predviedla v súdenej veci aj žalobkyňa. Žalovaný dodal, že síce má pochopenie pre potrebu súdu prisúdiť žalobkyni za jej „prácu“ aspoň nejakú odmenu, uvedený postup súdu a teda aj rozsudok je v rozpore so zákonom a so skutkovým stavom, preukázaným v konaní, čo spôsobuje vnútorný nesúlad napadnutého rozsudku. súd prvej inštancie pri právnom posúdení veci pod vplyvom uznesenia NS SR sp. zn. 3MCdo/8/2011 aplikoval zákon č. 586/2003 Z.z. v jeho znení platnom do 31. 8. 2008, nakoľko NS SR v spomínanej právnej veci posudzoval vec začatú návrhom zo dňa 24. 4. 2008, t.j. podľa právneho a skutkového stavu pred prijatím novely zákonom č. 304/2009 Z.z. Rozhodnutie NS SR je vo vzťahu k spotrebiteľským vzťahom prekonané a nie je bez ďalšieho aplikovateľné na spotrebiteľské vzťahy, vzniknuté po 1. 9. 2009. Žalovaný namietal, že súd prvej inštancie nesprávne použil ust. § 18 ods. 4 cit. zák. a použil ho len ako akýsi doplnok ku všeobecným ustanoveniam § 24 ods. 1 až ods. 3 cit. zák., čím zaťažil svoje rozhodnutie vadou podľa § 205 ods. 2 písm. f/ O.s.p. Skutkové zistenia súdu, ktoré údajne preukazujú, že si žalobkyňa voči žalovanému ako spotrebiteľovi splnila svoju povinnosť oznámiť mu výšku odmeny za každý úkon vopred, označil za vnútorne nesúladné. Na jednej strane súd tvrdí, že žalobkyňa oznámila žalovanému výšku odmeny na prvom stretnutí, ale zároveň priznáva žalobkyni odmenu za prevzatie a prípravu zastúpenia vrátane prvej porady s klientom v dvoch prípadoch. Žalovaný tvrdí, že nie je možné priznať odmenu za prvé stretnutie s klientom, ak bolo podľa súdu preukázané, že prvá informácia žalobkyne, týkajúca sa odmeny ( i keď nemala náležitosti podľa § 18 ods. 4 zákona o advokácii a znela na „približne 800 € + DPH“ ako paušálnu sumu ), bola žalovanému - spotrebiteľovi - oznámená na druhom stretnutí; uvedené implikuje, že sa tak mohlo stať aj na prvom stretnutí, čo však nebolo v konaní preukázané. Priznanie odmeny za akékoľvek prvé stretnutie žalobcovi sa potom javí ako priznané v rozpore so skutkovým stavom. Dodal, že prvé stretnutia v prípadoch uvedených pod bodmi c), d) sa uskutočnili simultánne s prvými stretnutiami v prípadoch a), b), v ten istý čas; nerozumie tiež, prečo súd, keď mal za preukázané, že žalobkyňa oznámila paušálnu odmenu 800 € + DPH, ktorú teda musel považovať za oznámenie v súlade s § 18 ods. 4 cit. zák., nepriznal paušálnu odmenu, ale odmenu určenú tarifne ( v jednom prípade redukovanú ). Vnútorný nesúlad rozhodnutia súdu spôsobuje tiež premisa, že by akékoľvek konanie žalovaného po tom, čo vyjadril nesúhlas s obsahom návrhu zmluvy a odmietol ho uzavrieť, mohlo byť hodnotené alebo vykladané ako súhlas, dokonca aj konkludentný ( u spotrebiteľa vylúčený ), s ďalším poskytovaním služieb v návrhu zmluvy uvedených. Uvedený záver nie je racionálny a odporuje spôsobu, akým sa právne úkony pri spotrebiteľských zmluvách vykladajú podľa § 35 ods. 1, § 43b ods. 1 písm.c), § 43c a § 44 ods. 1 v spojení s § 52 ods. 2 a najmä § 52a ods. 2 Obč. zák. ( účinného v čase „poskytovania služieb“ ). Vzhľadom na znenie § 52a ods. 2 Obč. zák. mal žalovaný za nepochybné, že mandátna zmluva, ktorej vznik súd ustálil podpisom splnomocnenia, a teda neformálne, nemohla vzniknúť bez zmluvy o poskytovaní právnych služieb, keďže splnomocnenie bolo v zmysle návrhu žalobcu len prílohou k zmluve a teda nikdy nemalo samostatne zakladať žiadne práva a povinnosti, ani len podľa žalobkyne. 10/ Žalovaný ďalej namietal, že nasledovné závery súdu nemajú oporu vo vykonanom dokazovaní : - Súhlas žalovaného s úhradou fakturovanej sumy; žalovaný nemohol súhlasiť s fakturovanou sumou, nakoľko faktúra mu bola doručená až po ukončení aktivít žalobcu. Žalovaný súhlasil s odhadom ( cca 800 € + DPH ), nie s fakturovanou sumou, čo je tiež dôvodom, prečo nepodpísal navrhnutú zmluvu, nakoľko odhad žalobkyne sa neustále zvyšoval a tak stratil dôveru v serióznosť žalobkyne, - Zaslanie znaleckého posudku o určení hodnoty nehnuteľnosti za účelom výpočtu odmeny žalobkyne; znalecký posudok bol žalobkyni zaslaný ako súčasť balíku podkladov na prípadné budúce zastupovanie. 11/ Súd prvej inštancie podľa názoru žalovaného s ohľadom na tvrdený vnútorný nesúlad výroku rozsudku s jeho odôvodnením svedčí, že súd na základe vykonaných dôkazov dospel k nesprávnym skutkovým zisteniam. Žalovaný ďalej poukazoval na to, že nikdy netvrdil, že na vznik zmluvy je nutná písomná forma; ako ale vyplýva z vykonaných dôkazov, sám žalobca zvolil písomný návrh ( ktorý bol odmietnutý ). Predmetná námietka žalovaného sa najmä týkala neexistencie (písomného) dôkazu vo veci splnenia si povinnosti informovať o výške odmeny „pred začatím úkonu“. Vznik zmluvy samotnej medzi advokátom a klientom síce nie je ex lege viazaný na formálne náležitosti, súd si ale v danom prípade zamieňa námietku podľa § 52a ods. 2 Obč. zák. s nárokovateľnosťou odmeny advokáta, ktorá je od 1. 9. 2009 viazaná na unesenie dôkazného bremena pred súdom, či si riadne splnil svoju povinnosť podľa § 18 ods. 4 zákona o advokácii. Žalovaný považuje za preukázané, že bez ohľadu na to, či prišlo k uzavretiu zmluvy o poskytovaní právnych služieb tak, ako to ustálil súd ( čo by ale podľa neho odporovalo § 52a ods. 2 Obč. zák. ), žalobkyňa neuniesla dôkazné bremeno a pred súdom nepreukázala, že by pred zahájením ktoréhokoľvek zo 6 uplatňovaných úkonov, z ktorých boli 4 priznané, konkrétne žalovanému ako spotrebiteľovi služby oznámila odmenu, ktorú za vykonanie toho - ktorého úkonu mieni účtovať. Žalovaný navrhoval odvolaciemu súdu, aby žalobný návrh žalobkyne v celom rozsahu zamietol a rozhodol, o trovách konania. 12/ Na odvolanie žalovaného reagovala písomným vyjadrením ( č.l. 110 a nasl. spisu ) žalobkyňa, ktorá v ktorom poukázala na uznesenie NS ČR sp. zn. 26Cdo 832/2005 zo dňa 4. 7. 2006, v ktorom tento uviedol, že plná moc je len listinou, ktorá osvedčuje uzavretie dohody o plnej moci medzi zastúpeným ( splnomocniteľom ) a zástupcom ( splnomocnencom ). Žalobkyňa ďalej uviedla, že typovo ide o zmluvu mandátnu, v užšom zmysle o zmluvu o právnej pomoci. Kým Dohoda o splnomocnení je dvojstranným právnym úkonom medzi advokátom a klientom, tak splnomocnenie je jednostranným právnym úkonom určeným na preukázanie existencie vzťahu, vyplývajúceho zo zastúpenia a jeho rozsahu voči tretím osobám. Preto nie je korektný právny názor, že advokát, ktorý nepredložil splnomocnenie k uskutočnenému úkonu, nie je oprávnenou osobou na jeho urobenie. Podstatné je, že právny vzťah medzi advokátom a klientom sa zakladá zmluvou o právnej pomoci ( vrátane dohody o splnomocnení ). Zmluva o právnej pomoci ako každá mandátna zmluva nemusí mať písomnú formu. Práve písomné splnomocnenie je informáciou pre tretie osoby o existencii dohody o splnomocnení - mandátnej zmluvy - zmluvy o právnej pomoci. Podpis klienta a podpis advokáta na splnomocnení je dôkazom o uzatvorení mandátnej zmluvy o právnej pomoci. Fakt, že žalovaný ako klient neakceptoval ( písomne predložený ) návrh zmluvy o právnej pomoci so zmluvnou odmenou neznamená - pri existencii žalovaným podpísaného splnomocnenia zo dňa 13. 9. 2013 - že vôbec neprišlo k dohode o právnej pomoci medzi žalovaným a žalobkyňou. S touto argumentáciou žalovaného ako chybnou sa súd prvej inštancie vo svojom rozhodnutí riadne vysporiadal. Aplikácia ust. § 52 ods. 2 Obč. zák. v predmetnom spore je nepochopiteľná. Neexistujú žiadne dve a už vôbec nie obsahovo odlišné ale pritom na sebe závislé zmluvy - jedna samostatná mandátna a jedna samostatná o právnej pomoci. Žalobkyňa ďalej nesúhlasila s tvrdením žalovaného, že sa uskutočnilo len jedno „sedenie“ v advokátskej kancelárii, preto nevidí opodstatnenosť 4 „prevzatí a príprav zastúpenia klienta vrátane prvej porady s klientom“. Žalobkyňa uviedla, že v danej veci ide o štyri kauzisticky vecne i právne samostatné okruhy problémov, v ktorých sa žalovaný chcel s pomocou advokáta zorientovať a ktoré chcel riešiť ( dedičská vec po otcovi žalovaného, dedičská vec po matke žalovaného, usporiadanie spoluvlastníckych vzťahov a užívacích pomerov k nehnuteľnostiam a uplatnenie pohľadávky voči dlžníkovi - synovcovi T. Y. ). Počet stretnutí nie je kritériom pre posúdenie počtu právnych problémov. Žalobkyňa uviedla, že pri rokovaní so žalovaným tento povedal, že už má skúsenosti s prácou advokátov. Vedel, že advokáti zásadne a povinne pracujú odplatne a že existuje aj tzv. tarifná odmena. Vedel, že advokáti sú bežne a najčastejšie platení „tabuľkovo“. Pokiaľ žalovaný hovorí o paušálnej odmene, zrejme má na mysli túto formu určenia palmáre, keď v rámci úvodného rozhovoru ( dňa 13. 9. 2013 ) mu bolo samozrejme povedané aj to, že vyhláška o odmeňovaní advokátov pozná aj iné honorárové modality. V prípade žalovaného sa honorárová téma uzavrela právnou fikciou obsiahnutou v § 1 ods. 2 vyhl.č. 655/2004 Z.z. Zdôraznila, že žalovaný už v jej vlastnom záujme - neodišiel dňa 13. 9. 2013 z jej kancelárie bez náležitých a primeraných informácií p honorovaní práce advokáta. Ak klient udelí advokátovi plnú moc, t.j. uzatvorí mandátnu zmluvu - zmluvu o právnej pomoci - hoci aj „ústne“, a nedohodol sa s advokátom na odmene, nastupuje zo zákona režim tarifného odmeňovania. Tvrdenia žalovaného o nedohode, o neinformovanosti, resp. čase nevedomosti a čase oboznámenia s pravidlami a modalitami odmeňovania advokáta označila žalobkyňa za účelové a právne irelevantné. Podanie žalovaného je celé postavené na vedomom a cielenom dezinterpretovaní § 18 ods. 4 zákona o advokácii. Konzumovať právne poradenstvo a potom ako klient prehlásiť, že som nebol pred každým úkonom právnej služby oboznámený s honorárom za každý konkrétny úkon právnej služby a preto nič nezaplatím, predstavuje podľa žalobkyne klasický pokus o zneužitie subjektívnych práv. Žalobkyňa tiež upriamila pozornosť na skutočnosť, že nakoľko je tarifné odmeňovanie práce advokáta upravené vo všeobecne záväznom právnom predpise, platí domnienka, že dňom uverejnenia sa stalo známym každému, koho sa to týka; domnienka o znalosti vyhlásených všeobecne záväzných právnych predpisov je pritom nevyvrátiteľná. Navyše, aj v slovenskom právnom poriadku platí zákaz zneužívania subjektívneho práva ( čl. 13 ods. 2 Ústavy SR, čl. 4 ods. 4 Listiny základných práv a slobôd ). Zákaz zneužitia práv na úkor iných osôb je zakotvený aj v § 2 a § 3 O.s.p. Záverom žalobkyňa zopakovala, že sám žalovaný pred súdom prvej inštancie vypovedal, že na prvom stretnutí s advokátkou nič nepodpisoval, na druhom stretnutí boli podpísané plné moci a k tomu času sa hovorilo o odmene advokátky vo výške 800 €; tiež uviedol, že tretie a štvrté stretnutie sa uskutočnili po podpise plnej moci. Z listinných dokladov založených v spise, je zrejmé, že existuje podpísané plnomocnstvo z 13. 9. 2013, tiež záznam z pracovnej porady advokátky so žalovaným zo dňa 17. 9. 2013 a predžalobná výzva adresovaná synovcovi žalovaného z 26. 9. 2013. Všetky tri písomnosti boli podpísané ako advokátkou tak aj klientom ( žalovaným ). Na prvom stretnutí sa nič nepodpisovalo, išlo o vstupný rozhovor, za to si žalobkyňa nič neúčtovala. Na druhom stretnutí dňa 13. 9. 2013 došlo k podpisu plnomocenstva a aj podľa vlastných slov žalovaného bol vtedy informovaný o výške odmeny advokátky 800 € : úkony uskutočnené dňa 13. 9. 2013 matematicky činia sumu 795,16 €, čo zodpovedá tvrdeniu žalovaného, ako aj ust. § 18 ods. 4 zákona o advokácii, t.j. klient bol informovaný vopred o odmene. Túto povinnosť dokonca žalovaný uznal mailom adresovaným žalobkyni zo dňa 6. 10. 2013, ktorý bol predložený súdu. Na pojednávaní dňa 17. 2. 2015 žalovaný uviedol, že faktúry chcel zaplatiť. Na treťom stretnutí sa ďalej riešili problémy žalovaného, o čom bol spísaný záznam dňa 17. 9. 2013 a na štvrtom stretnutí dňa 26. 9. 2013 bola žalovaným podpísaná predžalobná výzva spracovaná advokátkou v kooperácii so žalovaným. Advokátka za tieto úkony ( uskutočnené po dátume 13. 9. 2013 ) účtovala odmenu za ďalšiu poradu s klientom á 60,86 €, písomné podanie protistrane á 91,29 € a 2 x paušálnu náhradu 7,81 €, spolu 201,32 €, čo spolu s odmenou za úkony zo dňa 13. 9. 2013 v sume 795,16 € činí spolu 996,48 ®. O tom, že advokátka informovala žalovaného o odmene za vykonané štyri úkony dňa 13. 9. 2013 a aj za dva ďalšie úkony, svedčia slová samotného žalovaného, ktorý v odvolaní uviedol, že súhlasil s odhadom ( cca 800 € + DPH ), pričom suma 800 € + DPH predstavuje čiastku 960 €, čo takmer zodpovedá žalovanej sume 996,48 €. Ustanovenie § 18 ods. 4 cit. zák. pritom nehovorí o dohode o odmene, ale o informovaní klienta o odmeňovaní. Žalovaný na margo odmeny advokátky tvrdil, že odhad žalobkyne sa neustále zvyšoval. Pri tarifnom účtovaní za úkony s každým ďalším vykonaným úkonom narastá celková advokátom požadovaná suma. Ak teda žalovaný vedel, že za každý advokátkou vykonaný úkon musí zaplatiť ďalšiu čiastku ( hovoril o narastaní honoráru ) neobstojí jeho účelové tvrdenie, že advokátkou nebol vopred informovaný o odmene za vykonávané úkony. Sám žalovaný vysvetľoval rozhodnutie ukončiť spoluprácu tak, že si nechcel zvyšovať náklady. Postup advokátky potvrdila aj SAK, keď preskúmavala podnet žalovaného. Na pojednávaní dňa 17. 2. 2015 žalovaný uviedol, že „mu príde primerané zaplatiť 200 € a potom sa nepoznáme“, čo je verifikovateľné aj súdnou nahrávkou, čím žalovaný uznáva svoj dlh čo do základu. Možný by tak bol aj postup podľa § 153a O.s.p. 13/ Žalovaný sa na vyjadrenie žalobkyne ďalej nevyjadril. 14/ Podľa § 470 ods. 1 prechodných ustanovení zákona č. 160/2015 Z. z. Civilný sporový poriadok, účinného od 1.7.2016 (ďalej len „CSP“), ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 15/ Podľa § 470 ods. 2 prvá veta CSP právne účinky úkonov, ktoré v konaní nastali pre dňom nadobudnutia účinnosti tohto zákona, zostávajú zachované. 16/ Odvolací súd s poukazom na vyššie uvedené ustanovenia CSP preskúmal a prejednal vec v rozsahu podaných odvolaní ( t.j. v celom rozsahu ) v zmysle § 379 a § 380 ods. 1 CSP bez nariadenia odvolacieho pojednávania ( rozsudok bol odvolacím súdom verejne vyhlásený podľa § 378 ods. 1 a § 219 ods. 3 CSP ); odvolací súd dospel k záveru, že odvolania žalobkyne a žalovaného nie sú dôvodné. 17/ Podľa § 1 ods. 2 vyhlášky Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov (ďalej len „Vyhláška“), odmena advokáta sa určuje na základe dohody medzi advokátom a jeho klientom (ďalej len „zmluvná odmena“); ak nedôjde k dohode, na určenie odmeny advokáta sa použijú ustanovenia tejto vyhlášky o tarifnej odmene. 18/ Súd prvej inštancie vo veci vykonal dokazovanie v potrebnom rozsahu a zo zisteného skutkového stavu vyvodil správne právne závery. Žalobkyňa a ani žalovaný vo svojich odvolaniach neuviedli žiadne také skutočnosti, ktoré by mali za následok zmenu napadnutého rozsudku, a s ktorými by sa súd prvej inštancie v napadnutom rozsudku nebol vysporiadal. Odvolací súd sa v plnom rozsahu stotožňuje s odôvodnením napadnutého rozsudku súdom prvej inštancie a na argumentáciu v ňom obsiahnutú poukazuje. 19/ Ako správne uviedol súd prvej inštancie, právny vzťah zastúpenia medzi advokátom a klientom sa zakladá Zmluvou o poskytnutí právnej pomoci, ktorá si na svoju platnosť nevyžaduje písomnú formu. Medzi žalobkyňou ako advokátkou a žalovaným ako klientom nedošlo k dohode o zmluvnej ( podielovej ) odmene, preto došlo k uplatneniu domnienky o dohode mimozmluvnej, t.j. tarifnej odmeny, v súlade s ust. § 24 ods. 3 zákona o advokácii, resp. § 1 ods. 2 vyhl.č. 655/2004 Z.z. Fakt, že žalovaný odmietol písomný návrh Zmluvy o poskytovaní právnej pomoci ( za zmluvnú, podielovú odmenu ) neznamená, že k uzavretiu zmluvy o poskytovaní právnej pomoci medzi ním a žalobkyňou nedošlo vôbec. Uzavretie Zmluvy o poskytnutí právnej pomoci sa preukazuje plnomocenstvom, ktoré v súdenej právnej veci žalovaný podpísal dňa 13. 9. 2013, ktoré preukazuje skutočnosť o uzavretí ústnej Zmluvy o poskytnutí právnej pomoci medzi žalobkyňou a žalovaným, a to za tarifnú odmenu. Samotné plnomocenstvo, podpísané žalovaným dňa 13. 9. 2013 nenahrádza Zmluvu o poskytnutí právnej pomoci ( mandátnu zmluvu ), ale jej uzavretie preukazuje. 20/ Podľa § 18 ods. 4 zák. o advokácii, advokát je povinný v priebehu poskytovania právnej služby informovať klienta, ktorý je spotrebiteľom právnej služby, o výške odmeny za úkon právnej služby ešte pred začatím tohto úkonu, inak mu odmena nepatrí. To neplatí v prípade, ak je potrebné úkon právnej služby vykonať bezodkladne. 21/ Argumentácia žalovaného o nenaplnení podmienok ust. § 18 ods. 4 zák. o advokácii nie je pre prejednávaný prípad relevantná. Predovšetkým, odvolací súd je názoru, že informačná povinnosť zaťažuje advokáta podľa § 18 ods. 4 cit. zák. vtedy, keď sa s klientom dohodne na tom, že bude odmeňovaný na základe tarify - vtedy je advokát povinný informovať klienta aká je výška odmeny za jeden úkon právnej služby. V prípade žalovaného však ide o iný prípad, a síce, k uplatneniu tarifnej odmeny za poskytnuté právne služby došlo v dôsledku uplatnenia fikcie o mimozmluvnej ( tarifnej ) odmene advokáta, z dôvodu, že sa so žalobkyňou nedohodli o zmluvnej ( podielovej ) odmene, ktorú navrhovala žalobkyňa. K uplatneniu tarifnej odmeny u žalovaného teda došlo nie na základe dohody o odmeňovaní podľa tarify, ale na základe uplatnenia domnienky podľa § 1 ods. 2 vyhl.č. 655/2004 Z.z. 22/ Odvolací súd sa zároveň domnieva, že ani výklad uvedeného ustanovenia žalovaným neobstojí. Hoci dikcia citovaného ust. § 18 ods. 4 zák. o advokácii navádza k takému výkladu ( ako ho zjavne vníma aj žalovaný ), že advokát si splní svoju povinnosť v zmysle § 18 ods. 4 cit. zák. ( a zároveň mu vznikne právo na odmenu ) iba vtedy, keď klienta informuje o výške jeho odmeny za každý jednotlivý úkon právnej služby vopred ( t.j. napr. pred podaním každého jednotlivého písomného vyjadrenia, alebo pred každou jednotlivou účasťou na pojednávaní, pred každým stretnutím s protistranou a pod., skrátka pred každým jednotlivým úkonom právnej služby ), okrem prípadu, kedy musí advokát konať bezodkladne, a teda chýba časový priestor na splnenie informačnej povinnosti ( čo by v prejednávanej veci znamenalo, že žalobkyňa mala žalovaného 4 x informovať o výške odmeny, vždy pred uskutočnením každého zo 4 priznaných úkonov právnej služby ), podľa názoru odvolacieho súdu takýto výklad cit. ust. neobstojí. Pri výklade ust. § 18 ods. 4 cit. zák. je nutné rešpektovať podstatu a povahu poskytovania právnych služieb advokátom. Požiadavka, aby advokát pred uskutočnením každého jednotlivého úkonu právnej služby najprv klienta informoval o výške odmeny za predmetný úkon ( a tým teda aj o samotnom úkone ) pod následkom zániku práva na odmenu za príslušný úkon právnej služby, je ťažko zlúčiteľná s požiadavkami praktického života; jej nesplnenie by malo ( podľa výkladu žalovaného ) navyše sankcionovať advokáta stratou nároku na odmenu za príslušný úkon aj za situácie, kedy splneniu takejto povinnosti môže brániť prekážka na strane klienta ( spočívajúca napr. v nedostupnosti klienta, príp. inej prekážke na jeho strane ). Naplnenie informačnej povinnosti advokáta voči klientovi v zmysle ust. § 18 ods. 4 cit. zák. si podľa odvolacieho súdu vyžaduje, aby advokát svojho klienta informoval vopred, t.j. pred začatím poskytovania právnej služby ( t.j. právneho zastúpenia ), aká je výška ( tarifnej ) odmeny za jeden úkon právnej služby podľa vyhl.č. 655/2004 Z.z. ( nie však pred každým úkonom osobitne ). 23/ Odvolacie námietky žalobkyne odvolací súd rovnako vyhodnotil ako neopodstatnené. Súd prvej inštancie podrobne vo svojom rozhodnutí rozviedol, ktoré úkony právnej služby vykonané žalobkyňou pre žalovaného ako klienta považoval za opodstatnené, a z akých dôvodov. Z vykonaného dokazovania vyplynulo, že žalovanému boli reálne poskytnuté 4 úkony právnej služby ( špecifikované súdom prvej inštancie ) a zvyšné úkony boli účtované žalobkyňou bezdôvodne - neboli poskytnuté, resp. ich poskytnutie žalobkyňa nepreukázala ( prevzatie a príprava zastúpenia, vrátane prvej porady s klientom v dedičských veciach po otcovi a matke žalovaného ). Žalovaným podpísané plnomocenstvo v spomínaných dedičských veciach nepreukazuje, že žalobkyňa reálne takúto právnu službu žalovanému poskytla. Naopak, opakované účtovanie náhrady za prevzatie a prípravu zastúpenia v spomínaných dedičských veciach budí dojem účelového hromadenia úkonov právnej služby, v snahe docieliť navýšenie celkovej odmeny za právne zastúpenie. 24/ Z uvedených dôvodov odvolací súd napadnutý rozsudok súdu prvej inštancie ako vecne správny potvrdil ( § 387 ods. 1, ods. 2 CSP ). 25/ O náhrade trov odvolacieho konania rozhodol odvolací súd podľa § 396 ods. 1, § 262 ods. 1 v spojení s ustanovením § 255 ods. 1 CSP. Žalobkyňa ako aj žalovaný boli obaja v odvolacom konaní so svojimi odvolaniami rovnako neúspešní, ani jednému nevzniklo právo na náhradu trov odvolacieho konania. 26/ Toto rozhodnutie bolo prijaté senátom Krajského súdu v Bratislave pomerom hlasov 3 : 0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších zákonov, § 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa ( § 419 CSP ). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, c/ strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d/ v tej istej veci sa už prv právoplatne rozhodlo alebo v tej istej veci sa už prv začalo konanie, e/ rozhodoval vylúčený sudca alebo nesprávne obsadený súd, alebo f/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri riešení ktorej sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne ( § 421 ods. 1 CSP ). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ ( § 422 ods.1 CSP ). Dovolanie môže podať strana, v ktorej neprospech bolo rozhodnutie vydané ( § 424 CSP ). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii ( § 427 ods.1 prvá veta CSP ). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde ( § 427 ods.2 CSP ). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom ( § 429 ods. 1 CSP ). Povinnosť podľa odseku 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná, má vysokoškolské právnické vzdelanie druhého stupňa( § 429 ods.2 CSP ). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení ( § 431 ods.1 CSP ). Dovolací dôvod sa vymedzí tak, že dovolateľ uvedie, v čom spočíva táto vada ( § 431 ods.2 CSP ). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci ( § 432 ods. 1 CSP ). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia ( § 432 ods.2 CSP ).

